KTB กำไรไตรมาส 2 เกินคาด ลุ้น Q3 โตต่อ! ตั้งสำรองลด แนะซื้อเป้าใหม่ 18 บาท
KTB กำไรไตรมาส 2/65 เกินคาด ลุ้นไตรมาส 3 โตต่อ! ตั้งสำรองลด-มี upside จากเป๋าตัง ฟากราคาหุ้น laggard โบรกแนะซื้อเป้าใหม่ 18 บาท
KTB กำไรไตรมาส 2/65 เกินคาด ลุ้นไตรมาส 3 โตต่อ! ตั้งสำรองลด-มี upside จากเป๋าตัง ฟากราคาหุ้น laggard โบรกแนะซื้อเป้าใหม่ 18 บาท
22 ก.ค. 2565

บล.เคทีบีเอสที ระบุในบทวิเคราะห์วันนี้ (22 ก.ค.65) ว่า  ธนาคารกรุงไทย จำกัด (มหาชน) หรือ KTB คงคำแนะนำ “ซื้อ” แต่ปรับราคาเป้าหมายปี  2565 เพิ่มขึ้นเป็น 18.00 บาท จากการปรับกำไรและ PBV เพิ่มขึ้น โดย KTB ประกาศกำไรสุทธิในไตรมาส 2/2565 อยู่ที่ 8.4 พันล้านบาท เพิ่มขึ้นโต 39% เทียบช่วงเดียวกันของปีก่อน แต่ลดลง 5% เทียบไตรมาสก่อนหน้า ดีกว่าที่ตลาดคาดโต 23% และเราคาด โต 16% เพราะมีการตั้งสำรองฯ ที่ลดลง, NIM เพิ่มขึ้น และ OPEX ยังคงอยู่ในระดับต่ำ
ส่วน NPL ยังคงปรับตัวลดลงได้ดีกำไรสุทธิในครึ่งแรกปี 2565 คิดเป็น 60% ของประมาณการ ทำให้มีการปรับประมาณการกำไรสุทธิในปี 2565/2566 เพิ่มขึ้นโต 4%/โต 3% จากการปรับ Credit cost และ Cost to Income ลดลงให้ได้กำไรสุทธิในปี 2565 อยู่ที่ 3 หมื่นล้านบาท เพิ่มขึ้นถึง 38% เทียบช่วงเดียวกันของปีก่อน ขณะที่คาดว่าแนวโน้มกำไรสุทธิไตรมาส 3/2565 จะเพิ่มขึ้นเทียบช่วงเดียวกันของปีก่อน ต่อเนื่องจากสำรองฯ ที่ลดลง
ด้านราคาหุ้นปรับตัวเพิ่มขึ้น 23% ใน 3 เดือนที่ผ่านมาเมื่อเทียบกับ SET จากกำไรในไตรมาส 1-ไตรมาส 2/2565 ที่ออกมาดีกว่าตลาดคาดเยอะ ด้าน valuation ปัจจุบันยัง laggard เมื่อเทียบในกลุ่มธนาคาร โดยซื้อขายที่ระดับต่ำเพียง PBV ที่ 0.55x (กลุ่มธนาคารซื้อขายที่ 0.77x) ขณะที่เราคาดว่าจะมี upside เพิ่มจากการใช้ data ใน application เป๋าตังและอื่นๆ ที่ช่วยเหลือรัฐบาล ซึ่งสามารถนำข้อมูลมา cross-selling เพิ่มเติมได้อีกในอนาคต